b'\n_START_ARTICLE_\nPorajmos\n_START_PARAGRAPH_\nPorajmos oli Natsi-Saksan toteuttama Euroopan romaneihin kohdistunut kansanmurha, jota pidet\xc3\xa4\xc3\xa4n osana holokaustia. Romaninkielinen nimitys on romaniaktivisti Ian Hancockin k\xc3\xa4ytt\xc3\xb6\xc3\xb6n ottama.\n_START_SECTION_\nHistoria\n_START_PARAGRAPH_\nRomaneja (mukaan lukien sintit) oli syrjitty Saksassa jo kauan ennen kuin kansallissosialistit tulivat valtaan 1933 ja aloittivat kansanmurha-aikeidensa vaiheittaisen ja m\xc3\xa4\xc3\xa4r\xc3\xa4tietoisen toteuttamisen. Julkisuudessa romanivastaisuus oli jopa vahvempaa kuin vihamielisyys juutalaisia kohtaan. Saksan ja It\xc3\xa4vallan viranomaiset olivat kannattaneet \xe2\x80\x9dmustalaisvitsauksen\xe2\x80\x9d ratkaisuna romanien asuttamista paikoilleen ja integroimista saksalaiseen yhteiskuntaan. Kansalaisten parissa kannatusta sai ajatus integroimisen tapahtumisesta jossain muualla kuin heid\xc3\xa4n kotikunnassaan._NEWLINE_Natsien tultua valtaan romaneja alettiin torjua aluksi h\xc3\xa4iritsem\xc3\xa4ll\xc3\xa4 heid\xc3\xa4n leiriytymisi\xc3\xa4\xc3\xa4n ja rajoittamalla heid\xc3\xa4n ammatinharjoittamistaan. V\xc3\xa4hitellen romaneille alettiin perustaa suuriin kaupunkeihin leiripaikoiksi piikkilangoilla ymp\xc3\xa4r\xc3\xb6ityj\xc3\xa4 ja vartioituja ghettoja. N\xc3\xbcrnbergin lait rajoittivat my\xc3\xb6s romanien oikeuksia, vaikka heit\xc3\xa4 ei niiss\xc3\xa4 varsinaisesti mainittukaan. Valtakunnan rikospoliisivirastoon perustettiin vuonna 1938 \xe2\x80\x9dValtakunnankeskus mustalaisten aiheuttamaa h\xc3\xa4iri\xc3\xb6t\xc3\xa4 vastaan\xe2\x80\x9d. Rotuhygieenisten tutkimusten perusteella romanit jaettiin luokkiin, joista t\xc3\xa4ysveriset mustalaiset olivat alimpia. Vuoden 1938 alkupuolelta l\xc3\xa4htien romaneja alettiin m\xc3\xa4\xc3\xa4r\xc3\xa4t\xc3\xa4 keskitysleireihin \xe2\x80\x9dsuojavankeuteen\xe2\x80\x9d. Monet puhuivat my\xc3\xb6s romanien pakkosteriloinnin puolesta. Romanien h\xc3\xa4vitt\xc3\xa4misest\xc3\xa4 tuli natsihallituksen julkilausuttu rotupoliittinen p\xc3\xa4\xc3\xa4m\xc3\xa4\xc3\xa4r\xc3\xa4. Koska stereotypiat romaneista kerj\xc3\xa4\xc3\xa4jin\xc3\xa4, varkaina, sivistym\xc3\xa4tt\xc3\xb6min\xc3\xa4 ja seksuaalisesti aggressiivisina olivat laajalle levinneit\xc3\xa4, heid\xc3\xa4n kova kohtelunsa ei her\xc3\xa4tt\xc3\xa4nyt vastarintaa._NEWLINE_Heti toisen maailmansodan alettua, 2. syyskuuta 1939 \xe2\x80\x9dmustalaisten ja mustalaisten tapaan vaeltelevien henkil\xc3\xb6iden kuljeskelu\xe2\x80\x9d Saksan valtakunnan raja-alueilla kiellettiin. Lokakuussa 1939 \xe2\x80\x9dmustalaiset ja mustalaissekarotuiset\xe2\x80\x9d eiv\xc3\xa4t en\xc3\xa4\xc3\xa4 saaneet poistua asuma- tai oleskelupaikkakunnaltaan. T\xc3\xa4m\xc3\xa4n m\xc3\xa4\xc3\xa4r\xc3\xa4yksen my\xc3\xb6t\xc3\xa4 alkoi romanivainojen viimeinen vaihe. Saksan maaper\xc3\xa4ll\xc3\xa4 olleet noin 30\xc2\xa0000 romania p\xc3\xa4\xc3\xa4tettiin pakkokuljettaa Puolaan pakkoty\xc3\xb6leireille. Kuljetukset alkoivat 16. toukokuuta 1940. Heinrich Himmler antoi 16. joulukuuta 1942 m\xc3\xa4\xc3\xa4r\xc3\xa4yksen, jonka pohjalta romaneja alettiin seuraavana vuonna siirt\xc3\xa4\xc3\xa4 keskitysleireihin kuten Auschwitziin. Sen j\xc3\xa4lkeen saksalaiset ryhtyiv\xc3\xa4t tuhoamaan romaneja Puolan tuhoamisleireill\xc3\xa4 sek\xc3\xa4 joukkoteloituksissa valloittamillaan alueilla. Murhiin osallistuivat saksalaisten lis\xc3\xa4ksi my\xc3\xb6s paikalliset miliisit ja muut saksalaisten apurijoukot._NEWLINE_Kansanmurhassa kuolleiden romanien m\xc3\xa4\xc3\xa4r\xc3\xa4\xc3\xa4 on vaikea arvioida, sill\xc3\xa4 It\xc3\xa4- ja Etel\xc3\xa4-Euroopan romaneita ei ollut juurikaan tilastoitu. My\xc3\xb6s murhien dokumentointi oli puutteellista. Arviot kuolonuhreista vaihtelevat 200\xc2\xa0000:n ja 500\xc2\xa0000:n v\xc3\xa4lill\xc3\xa4._NEWLINE_Zbigniew Brzezinski on arvioinut, ett\xc3\xa4 800\xc2\xa0000 romania kuoli natsien toimesta, ja Ian Hancock arvioi kuolleita olevan yli 1\xc2\xa0500\xc2\xa0000. Historioitsija Timothy Snyderin mukaan pelk\xc3\xa4st\xc3\xa4\xc3\xa4n Neuvostoliitossa on yli 8\xc2\xa0000 dokumentoitua tapausta jossa romaneita murhattiin Einsatzgruppenin toimesta._NEWLINE_Vainoista selvinneet romanit eiv\xc3\xa4t sodan j\xc3\xa4lkeen pitk\xc3\xa4\xc3\xa4n aikaan saaneet osakseen apua ja ymm\xc3\xa4rt\xc3\xa4myst\xc3\xa4. Saksan viranomaiset, poliitikot ja kansalaiset pitiv\xc3\xa4t 1970-luvulle saakka romaneja syyp\xc3\xa4\xc3\xa4n\xc3\xa4 omaan kohtaloonsa, sill\xc3\xa4 keskitysleireihin joutumista pidettiin heid\xc3\xa4n rikollisuutensa ja ep\xc3\xa4sosiaalisuutensa seurauksena. Romanit ovat alkaneet saada ymm\xc3\xa4rryst\xc3\xa4 vainoilleen vasta kansalaisoikeusliikkeen my\xc3\xb6t\xc3\xa4.'